text: Pædofil fik seks år i fængsel
  03 marts 2010 kl. 16.48
  En 40-årig mand fra Fredericia er ved Retten i Kolding idømt seks års fængsel for sexmisbrug af sine to mindreårige steddøtre samt en niece.
  Manden havde gennem otte år utallige samlejer med sin ene steddatter, fra hun var ni år, mens han i mindst to tilfælde tvang sin anden steddatter til samleje, da hun var 14-15 år gammel, oplyser retten.
  Den 40-årige blev desuden dømt for at have kysset og befamlet sin nieces bryster og for at have truet både hende og steddøtrene for at undgå, at de meldte ham.
  I forbindelse med sagen mod ham har den dømte tilstået sexovergrebene, men han udbad sig alligevel betænkningstid i spørgsmålet om anke.
  Ud over fængselsstraffen blev manden dømt til at betale en erstatning på 120.000 kr. til den steddatter, der har været misbrugt i en årrække.
  Den anden steddatter fik 50.000 kr., mens den krænkede niece blev tildelt en godtgørelse for tort på 8.000 kr.
  